ডিজিটাল অ্যারেস্ট প্রতারণা চক্রের সদস্য গ্রেফতার, কাটোয়া থেকে ধরা পড়ল অভিযুক্ত

পুরুলিয়া: রাজ্যে ‘ডিজিটাল অ্যারেস্ট’-এর (Digital Arrest) নামে প্রতারণার ঘটনা বেড়েই চলেছে। এই ধরনের প্রতারণা চক্রের সঙ্গে যুক্ত থাকার অভিযোগে এক ব্যক্তিকে গ্রেফতার করল পুরুলিয়া সাইবার ক্রাইম (Purulia Cyber Crime) থানার পুলিশ।

পুলিশ সূত্রে জানা গিয়েছে, পুরুলিয়া সাইবার ক্রাইম থানার একটি বিশেষ দল পূর্ব বর্ধমান (Purba Bardhaman) জেলার কাটোয়া (Katwa) থানার ঘোষহাট এলাকায় একটি গাড়ি পার্কিং স্থানে অভিযান চালায়। সেখান থেকেই গ্রেফতার করা হয় কাটোয়া থানার ঘোষহাট গ্রামের বাসিন্দা বিমল কুমার পাটোয়ারিকে।

আরও পড়ুন: নন্দীগ্রাম দিবসে শহীদদের প্রতি শ্রদ্ধাজ্ঞাপন শুভেন্দুর, নীরবতা পালন করে ব্রিগেডের পথে বিরোধী দলনেতা

তদন্তে জানা গিয়েছে, অভিযুক্ত একটি প্রতারণা চক্রের সঙ্গে যুক্ত। ওই চক্র ডিজিটাল অ্যারেস্টের ভয় দেখিয়ে পুরুলিয়ার বলরামপুর থানার এলাকার এক বাসিন্দার কাছ থেকে প্রায় ১৮ লক্ষ টাকারও বেশি প্রতারণা করে হাতিয়ে নেয়।

এই ঘটনায় প্রতারিত ব্যক্তি পুরুলিয়া সাইবার ক্রাইম থানায় অভিযোগ দায়ের করলে তদন্ত শুরু করে পুলিশ। তদন্তে পাওয়া সূত্রের ভিত্তিতেই কাটোয়া এলাকায় অভিযান চালিয়ে অভিযুক্তকে গ্রেফতার করা হয়। ধৃতকে শনিবার পুরুলিয়া জেলা আদালতে পেশ করা হবে বলে পুলিশ সূত্রে জানা গিয়েছে।