পহেলগাম হামলায় জড়িত! ভয় দেখিয়ে প্রতারণা বৃদ্ধাকে

ওয়েব ডেস্ক: দেশজুড়ে মাকড়সার জ্বালের মতো ছড়িয়ে পড়েছে সাইবার প্রতারণা (Cyber Crime)। এবার প্রতারণার ফাঁদে পা দিলেন নয়ডার এক বৃদ্ধা (Naida Old Women)। ফের ফিল্মি কায়দায় প্রায় ৪৪ লক্ষ টাকা হাতিয়ে নিল প্রতারকরা। ঘটনাটি ঘটেছে নয়ডার সেক্টর ৪১ এ। তবে এবার সরাসরি পহেলগাম জঙ্গি হামলাকে (Pahelgam Attack) হাতিয়ার করেছে প্রতারকরা। অভিযোগ, পুলিশ অফিসারের পরিচয় দিয়ে টানা ২৩ দিন ধরে দিন ধরে ওই বৃদ্ধার সঙ্গে সাইবার প্রতারণা করা হয়।

পুলিশ সূত্রে খবর, ওই বৃদ্ধার নাম সরলা দেবী। তাঁর বাড়ি নয়ডার সেক্টর ৪১-এ। গত জুলাই মাসে একটি অজানা নম্বর থেকে ফোন আসে তাঁর ফোনে। ফোনের ওপার থেকে এক প্রতারক নিজেকে পুলিশ অফিসার (Police) বলে পরিচয় দেয়। সে জানায়, ওই বৃদ্ধার নামে মুম্বইয়ে একাধিক ব্যাঙ্ক অ্যাকাউন্ট খোলা হয়েছে। যাতে তাঁর পরিচয়পত্র ও নম্বরও ব্যবহার করা হয়েছে। অ্যাকাউন্ট থেকে হাওলা, জুয়া এবং সন্ত্রাসবাদী কার্যকলাপের জন্য টাকা লেনদেনের অভিযোগ তোলা হয় ওই বৃদ্ধার বিরুদ্ধে। শুধু তাই নয়। পহেলগাম জঙ্গি হামলা চলাকালীন তাঁর ফোন নম্বর ব্যবহার করা হয়েছে বলেও দাবি করে প্রতারক।

আরও পড়ুন: বাদ অযোগ্যরা, একধাক্কায় কমে গেল SSC-র আবেদনকারীর সংখ্যা

অভিযোগ, প্রতারকরা তাঁকে জানায় তাঁর নামে গ্রেফতারি পরোয়ানা জারি হয়েছে। তদন্ত শেষ না হওয়া পর্যন্ত জামানত হিসেবে টাকা জমা দিতে হবে। তদন্ত মিটলে তা ফেরত পাবেন বৃদ্ধা। আর এই এই ফাঁদেই পা দেন ওই বৃদ্ধা। ভয়ে গুটিয়ে পড়েন।

পুলিশ সূত্রে খবর, গত ২০ জুলাই থেকে ১৩ অগাস্টের মধ্যে তাঁকে একাধিক কিউআর কোড (QR Code) পাঠানো হয়। ৮ দফায় মোট ৪৩.৭ লক্ষ টাকা বিভিন্ন অ্যাকাউন্টে পাঠাতে বাধ্য হন ওই বৃদ্ধা। কখনও ৭০ হাজার, কখনও ১১ লক্ষ টাকা পাঠান তিনি। ‘বরিন্দর পাল সিং’, ‘মদন কুমার’, ‘মঞ্জু জেনারেল স্টোর’ এবং ‘আশাপুরা টি স্টল’-এর নামে খোলা অ্যাকাউন্টে টাকা পাঠানো হয়েছে বলে পুলিশ জানিয়েছে।

এক সময়ে তাঁর থেকে ১৫ লক্ষ টাকা চেয়ে গ্রেফতারির ভয় দেখানো হলে সন্দেহ হওয়ায় তিনি আইনজীবীর পরামর্শ নেন। তারপরেই মাথায় হাত পড়ে ওই বৃদ্ধার। তিনি বুঝতে পারেন প্রতারণার শিকার হয়েছেন। তারপর থেকে আর কোনও লেনদেন করেননি তিনি। এরপরই নয়ডা পুলিশের সাইবার ক্রাইম শাখায় অভিযোগ দায়ের করেন তিনি। অভিযোগের ভিত্তিতে তদন্তে নেমেছে পুলিশ। খোয়া যাওয়া বিপুল অর্থ উদ্ধার ও দোষীদের দৃষ্টান্তমূলক শাস্তির দাবি জানিয়েছেন বৃদ্ধা।

দেখুন অন্য খবর